ຜູ້ຕ້ອງສົງໄສວາງລະເບີດ TIMES SQUARE ຍອມຮັບຜິດ
ນາຍ FAISAL SHAHZAD ໄດ້ຍອມຮັບຜິດໃນມື້ວານນີ້ ຢູ່ສານແຫ່ງນຶ່ງທີ່ເກາະແມນຮັດຕັນ. ຜູ້ກ່ຽວປະເຊີນກັບຂໍ້ຫາ ໃນຄວາມຜິດ10 ກະທົງ
ຜູ້ຊາຍຄົນອະເມຣິກັນ ເຊື້ອສາຍປາກິສຖານ ທີ່ຖືກກ່າວຫາ ວ່າພະຍາຍາມ ໂຈມຕີດ້ວຍລະເບີດລົດແຕ່ບໍ່ປະສົບຜົນ ສຳເລັດທີ່ຈະຕຸລັດ TIMES SQUARE ໃນນະຄອນ ນິວຢອກ ເມື່ອເດືອນແລ້ວນີ້ ໄດ້ຍອມຮັບຜິດໃນທຸກຂໍ້ຫາ ຕໍ່ລາວ ນາຍ FAISAL SHAHZAD ໄດ້ຍອມຮັບຜິດໃນມື້ວານນີ້ ໃນລະຫວ່າງ ທີ່ຖືກນຳໂຕມາຂຶ້ນສານເພື່ອໃຫ້ການຕອບ ຕໍ່ຂໍ້ກ່າວຫາ ຢູ່ສານແຫ່ງນຶ່ງທີ່ເກາະ ແມນຮັດຕັນ ລາວປະເຊີນກັບຂໍ້ຫາ ໃນຄວາມຜິດ 10 ກະທົງ ກ່ຽວກັບ ເລື່ອງ ອາວຸດແລະການກໍ່ການຮ້າຍ ຮວມທັງພະຍາຍາມທີ່ຈະໃຊ້ອາວຸດທີ່ມີອະນຸ ພາບຮ້າຍແຮງ ນາຍ SHAHZAD ກ່າວຕໍ່ສານວ່າ ລາວຖືໂຕເອງວ່າເປັນທະຫານມຸສລິມ ແລະວ່າ ລາວແລະຄົນອື່ນໆຈະຫາທາງໂຈມຕີສະຫະລັດຕໍ່ໄປ ນອກຈາກວ່າ ສະຫະລັດຈະ ຖອນໂຕ ອອກໄປຈາກດິນແດນມຸສະລິມ ຮວມທັງອັຟການິສຖານ ແລະອີຣັກ ຄະນະໄອຍະການໄດ້ກ່າວຫານາຍ SHAHZAD ອາຍຸ 30 ປີ ທີ່ຖືສັນ ຊາດອະເມ ຣິກັນນັ້ນວ່າ ໄດ້ຮັບການຝຶກແອບດ້ານລະເບີດຈາກກຸ່ມທາລີບານໃນ ປາກິສຖານ ໃນເຂດຊົນເຜົ່າ WAZIRISTAN ທາງພາກຕາເວັນຕົກສຽງເໜືອ ຂອງປະເທດ ດັ່ງກ່າວ ພ້ອມທັງເງິນ 12 ພັນໂດລາ ຈາກພວກສົມຮູ້ຮ່ວມຄິດທີ່ ລາວຄິດວ່າ ເຮັດວຽກໃຫ້ແກ່ກຸ່ມດັ່ງກ່າວ ຜູ້ກ່ຽວໄດ້ຖືກຈັບໃນວັນທີ 3 ພຶດສະພາຜ່ານມາ ຫຼັງຈາກສາຍລັບຂອງ ເຈົ້າໜ້າທີ່ ປະຕິບັດກົດໝາຍ ພົບວ່າລາວມີສ່ວນພົວພັນກັບລົດຄັນນຶ່ງທີ່ຈອດໄວ້ ໃນບໍລິເວນ ຈະຕຸລັດ TIMES SQUARE ພ້ອມກັບລະເບີດ ທີ່ເຮັດຂຶ້ນເອງ ລາວໄດ້ຖືກຕາມລ່າ ແລະນຳໂຕລົງມາຈາກເຮືອບິນໂດຍສານ ຂະນະທີ່ພວມຈະ ອອກເດີນທາງຈາກ ນະຄອນນິວຢອກໄປຍັງດູໄບ ຜູ້ກ່ຽວປະເຊີນກັບໂທດຈຳຄຸກ ຕະຫຼອດຊີວິດ ໃນຂໍ້ຫາເຫຼົ່ານີ້